V. Veteška, podpredseda NR SR: (2005-07-01):
Prerušujem rokovanie o tomto bode programu. Budeme intenzívne pokračovať v tom, čo máme na stole ešte. Teraz to bude výročná správa o činnosti a hospodárení Študentského pôžičkového fondu vrátane účtovnej uzávierky za rok 2004 . Materiál máte ako tlač 1171 a správu výborov máte v tlači 1171a. Slovo dávam predsedovi Rady Študentského pôžičkového fondu pánu Jánovi Kamoďovi. A prosím ho, aby materiál uviedol. J. Kamoďa, predseda Rady Študentského pôžičkového fondu: Ďakujem. Vážený pán predsedajúci, vážené panie poslankyne, vážení páni poslanci, opäť predkladáme výročnú správu o činnosti a hospodárení Študentského pôžičkového fondu za rok 2004. Ako v predchádzajúcich rokoch, tak aj v roku 2004 Študentský pôžičkový fond pracoval v súlade so zákonom č. 200/1997 Z. z. o Študentskom pôžičkovom fonde v znení neskorších predpisov. Zároveň zdôrazňujem, že ako v predchádzajúcich rokoch, tak aj v hodnotiacom roku 2004 vykázal zo svojej činnosti zisk, čím napĺňa možnosti rozšírenia poskytovania ďalších pôžičiek pre študentov vysokoškolského štúdia a vhodného investovania. Študentský pôžičkový fond v tomto roku si pripomína 10. výročie od svojho vzniku. Prvé dva roky správu vykonávala Slovenská sporiteľňa a osem rokov už úspešne prácu vykonáva samostatný tím pracovníkov fondu pod vedením Rady a Dozornej rady Študentského pôžičkového fondu, ktorá je tvorená vymenovaním sčasti ministrom školstva a sčasti Študentskej rady vysokých škôl. Za toto obdobie fond poskytol pôžičku takmer 47 000 študentov vo výške 991,356 mil. Sk. Za obdobie činnosti fondu fond vytvoril celkom 40,702 mil. použiteľného zisku a na daniach odviedol 19,552 mil. korún. Výnosy za rok 2004 predstavovali 20,893 293 mil. Sk a najväčší podiel tvorili výnosy z finančných investícií, t. j. z úrokov poskytnutej pôžičky a z úrokov v bankách, z voľných zdrojov fondu a tržieb za služby. Výnosy v roku 2004 oproti roku 2003 sa zvýšili o 4,16 %. Celkové náklady za sledované obdobie fond vykazuje vo výške 13,631 320 mil. Sk a oproti predchádzajúcemu hodnotiacemu roku sa zvýšili o 12 % i napriek maximálnym úsporným opatreniam. Napriek uvedenému Študentský pôžičkový fond v roku 2004 dosiahol opäť zisk 7,261 973 mil. Sk. Celkové aktíva fondu predstavujú 740,913 692 mil. Sk. V akademickom roku 2004/2005 bolo uzavretých 3 984 zmlúv o pôžičke. Uvedený stav zníženia oproti predchádzajúcim akademickým rokom zapríčinila novela zákona o Študentskom pôžičkovom fonde tým, že sa zvýšila možnosť poskytnúť pôžičku až do výšky 40 000 Sk na akademický rok, čo študenti v dostatočnej miere využívali. Zvýšená dotácia na uspokojenie všetkých žiadostí nebola fondu realizovaná. V investičnej činnosti fondu takisto sú finančné prostriedky, ktoré pomáhajú zlepšovať prostredie tohto Študentského pôžičkového fondu. Vážené dámy, vážení páni, výsledky hospodárenia Študentského pôžičkového fondu nielen za rok 2004, ale aj za predchádzajúce roky od roku 1997 boli vždy hodnotené za veľmi dobré, o čom aj svedčí výsledok záverečnej správy pána Dr. Gillyho, experta Svetovej banky, ktorý robil prieskum súčasného stavu pri poskytovaní pôžičiek a odporúčal transformáciu fondu skôr ako politickú objednávku. Nový návrh však neprešiel, pretože bol nepriehľadný a vysoko byrokratický a pre študentov neprijateľný. Z výsledkov hospodárenia sa každoročne zvyšovali finančné prostriedky pre žiadateľov o pôžičky tak, aby boli v posledných rokoch všetci žiadatelia o pôžičku uspokojení. Pritom treba hodnotiť, že kredit operatívnosti a správnej činnosti výkonného manažmentu vrátane správnych orgánov fondu nedal podnet na žiadnu sťažnosť. Preto je tiež dobré, že mnoho problémov, ktoré vznikajú, je riešených priamo a v spolupráci so zástupcami študentov z vysokých škôl Slovenskej republiky. Vážené dámy a páni, v krátkosti som vám chcel priblížiť činnosť a výsledky hospodárenia Študentského pôžičkového fondu za rok 2004. Bližšie informácie máte uvedené v predloženom materiáli, ktorý už dôverne poznáte aj zo zasadnutí výborov, v ktorých bol prerokovaný. Ďakujem za pozornosť.